# Ústredie Sociálnej poisťovne informuje

11.02.2021

**Nárok na pandemickú OČR počas jarných prázdnin majú rodičia škôlkarov a školákov iba pri uzavretí zariadenia**

11.02.2021

Jarné prázdniny v Banskobystrickom, Žilinskom a Trenčianskom kraji sú Ministerstvom školstva SR plánované v týždni od 15. do 19. februára 2021, následne v Košickom a Prešovskom kraji od 22. do 26. februára 2021 a napokon v Bratislavskom, Nitrianskom a Trnavskom kraji od 1. do 5. marca 2021. Sociálna poisťovňa v tejto súvislosti upozorňuje na prázdninový režim pri vyplácaní dávky pandemické ošetrovné (OČR). Ak budú materské a základné školy v daných regiónoch v čase pred a po jarných prázdninách „otvorené“, nárok na pandemické ošetrovné rodičovi nevzniká.

**OČR a materské školy počas prázdnin**

Organizácia školského roka **v predškolských zariadeniach** (materských školách) nepozná pojem prázdniny. Škôlky môžu byť počas celého roka uzatvorené iba na základe rozhodnutia príslušného orgánu (zriaďovateľa, riaditeľa, hygienika, ministra školstva). Rodičom žiakov v škôlkach, ktoré sú v období zodpovedajúcom jarným prázdninám školákov **zatvorené rozhodnutím príslušného orgánu**, preto nárok na ošetrovné **trvá** aj v tomto období. To znamená, že ak príslušný orgán uzavrie škôlku svojim rozhodnutím v období, ktoré zodpovedá obdobiu nastávajúcich jarných prázdnin školákov, **rodičia škôlkarov v tom čase nárok na pandemické ošetrovné mať budú**.

**Poznámka :**

**MŠ v TR budú otvorené počas jarných prázdnin: rodič nemá nárok na pandemickú OČR**

**OČR a 1. stupeň základných škôl počas prázdnin**

Čo sa týka **školákov**, počas krízovej situácie platí to isté ako pri ostatných prázdninách, ktoré spadajú do obdobia školského vyučovania (1. september až 31. august). Ak bude pred začatím jarných prázdnin **prerušené vyučovanie v školách na základe rozhodnutia príslušného orgánu**(minister, zriaďovateľ, riaditeľ, hygienik) **a toto prerušenie bude trvať aj počas prázdnin**, **rodičia** **detí budú mať nárok**na ošetrovné aj počas prázdnin**.**

**Poznámka :**

 **Toto platí aj pre školy v TR : rodič má nárok na pandemickú OČR**

Pri nároku na ošetrovné stále platí, že z dôvodu starostlivosti o dieťa je nárok na ošetrovné iba za predpokladu, ak je zariadenie uzatvorené na základe rozhodnutia príslušného orgánu a iba počas obdobia uvedenom v rozhodnutí príslušného orgánu o jeho uzatvorení.

Ak si však bude chcieť na obdobie prázdnin uplatniť nárok na výplatu ošetrovného rodič dieťaťa, ktorého **materská škola alebo** **škola nebola uzatvorená rozhodnutím príslušného orgánu**, tak **nárok**na pandemické ošetrovné z dôvodu starostlivosti **nebude mať**. **Výnimku** tvoria iba tí, ktorých dieťa je **v karanténe alebo ochorie** a potrebu starostlivosti pri karanténe alebo chorobe **potvrdí lekár**.